คลอดกฎคุมตั๋วบี/อีเพิ่มดูแลแบงก์ยันคนฝากเงิน
ธปท.แย้มอาจจะออกมาตรการคุมตั๋วบี/อี ก๊อก 2 ของหน่วยงานที่เกี่ยวข้องเพิ่มเติมอีก เพื่อให้ดูแลครอบ คลุมมากขึ้น
20 ก.ย. 2554

ธปท.แย้มอาจจะออกมาตรการคุมตั๋วบี/อี ก๊อก 2 ของหน่วยงานที่เกี่ยวข้องเพิ่มเติมอีก เพื่อให้ดูแลครอบ คลุมมากขึ้น 
นายเกริก วณิกกุล รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวว่า การเตรียมออกหลักเกณฑ์ต้องสำรองสินทรัพย์สภาพคล่องเงินเป็นเงินสด 6% เป็นรายปักษ์หรือ 15 วัน ของเงินฝาก รวมถึงมูลค่าการออกตั๋วแลกเงินหรือตั๋วบี/อี และหนี้ระยะสั้นอายุไม่เกิน 1 ปีนั้น อาจจะมีการออกมาตรการควบคุมตั๋วบี/อี เพิ่มขึ้นมาอีก เพื่อให้ครอบคลุมในการดูแลผู้ฝากเงินมากขึ้น
รองผู้ว่าการ ธปท. ชี้แจงว่า การออกมาตรการมาควบคุมดูแลการออกตั๋วบี/อี นั้นถือเป็นหลักเกณฑ์ปกติทั่วไปของสถาบันการเงินและธนาคารพาณิชย์ ซึ่ง ธปท.ไม่มี ความกังวลอะไรเป็นพิเศษ เพียงแต่การ ออกตั๋วบี/อี ซึ่งกำลังได้รับความนิยมจากประชาชนมากขึ้นนั้น ตามหลักเกณฑ์การ ออกผลิตภัณฑ์ระดมเงินฝากหรือเงินรับฝากจากประชาชน สถาบันการเงินควรต้องเตรียมสภาพคล่องให้เพียงพอด้วย
“ถึงจะเป็นตั๋วบี/อี แต่ก็ถือเป็นการระดมเงินฝากจากประชาชนเช่นเดียวกับเงินฝากทั่วไป เมื่อข้างหนึ่งเป็นเงินฝาก อีกข้างก็ต้องมีการดำรงเงินสดหรือสินทรัพย์สภาพคล่องรองรับเป็นเรื่องปกติ คาดว่าไม่น่าจะกระทบต่อระบบแบงก์มากนัก เพราะสภาพคล่องในระบบสถาบันการเงินไทยมีค่อนข้างมาก” นายเกริก กล่าว
นายเกริก กล่าวว่า ในการออกมาตรการ ดูแลตั๋วบี/อี นั้น ธปท.ยังอยู่ระหว่างหารือร่วมกับสำนักงานคณะกรรมการกำกับหลัก ทรัพย์และตลาดหลักทรัพย์ (ก.ล.ต.) และสถาบันคุ้มครองเงินฝาก (สคฝ.) ด้วย ดังนั้น อาจจะมีการออกมาตรการดูแลการ ออกตั๋วบี/อี เพิ่มเติมในหน่วยงานที่เกี่ยวข้องอีก เพื่อให้มาตรการมีการดูแลที่ครอบ คลุมชัดเจนในทุกด้านมากขึ้น
แหล่งข่าวจาก ธปท. กล่าวว่า ในครึ่งปีแรกธนาคารพาณิชย์มีการออกตั๋วบี/อี ประมาณ 15% ของฐานเงินฝากในระบบ 7.6 ล้านล้านบาท เพราะต้นทุนถูกกว่าการรับฝากเงิน ไม่ต้องจ่ายสบทบ 0.4%